
**Téma:** **Farebný svet**

**Dátum: 27.4.-30.4.2020**

**Veková skupina: 4-5 ročné deti**

**PONDELOK**



Ahojte deti, ahojte milí rodičia. Aký ste mali víkend? Užili ste si trochu slniečka a prírody? Je tu opäť pondelok a s ním aj nové zaujímavé úlohy. Tento týždeň spolu objavíme **farebný svet.**

Začneme s MODROU farbou. Skús pohľadať hračku modrej farby (autíčko, kocky z lega...). Pozri sa okolo seba. Čo je ešte modrej farby?

Porozprávam Vám príbeh o jednom chlapčekovi.

Každý ho volal Modroočko, lebo mal krásne modré oči. Boli to však očká malého huncúta, ktorý stále niečo vymýšľal a neobsedel dlho na jednom mieste. A tak tomu bolo aj tentokrát. Spolu s mamičkou sa vybrali na nákup do obchodu. Cestou videli veľa áut, nákladné aj osobné, modré aj biele...Keď sa vracali domov z nákupu, mamička mu dovolila zjesť keksík, ktorý spolu kúpili. Modroočko ho mal veeeľmi rád. Zjedol ho hádam za minútku. Papierik odhodil na zem, čo si však mamička nevšimla. Prišli spolu domov a mamička sa opýtala chlapčeka, kde je papier z keksíka? „Vyhodil som ho, mamička“, odpovedal Modroočko. Mamička, mysliac si, že ho zahodil do koša, bola spokojná.


*Čo bolo v príbehu modrej farby?*

*Porozmýšľaj, čo urobil Modroočko nesprávne.*

*Kam patria odpadky?*

**Papier patrí do koša. Ukáž smetnú nádobu na papier.**

**Áno, je MODREJ FARBY.**




Odpadky patria do koša, nie na zem! Nechceme mať okolo seba smetisko. Prírodu musíme chrániť, starať sa o ňu.

Urob aj ty dobrú vec! Ak sa vyberieš s rodičmi na prechádzku do prírody, pozbieraj odpadky, ktoré nájdeš. Mamička ti pomôže, kde patria plasty, sklo a ostatný odpad.

Môžeš sa pritom odfotiť a poslať nám fotku 😊

**UTOROK**



**Uhádni hádanku:**

Z jari bolo nežným kvetom,  
na konári zrelo letom.   
Dnes je pekné, guľaté,  
vy ho ochutnáte.  
(JABĹČKO)

Dnes si spolu vyrobíme jabĺčko.



Budeš nato potrebovať:

* plastovú fľašu
* farebný papier
* lepidlo
* nožnice
* temperové farby a štetec

Postup:

-popros mamičku, aby ti odrezala z plastovej fľaše spodnú časť

-vnútro vymaľuj červenou temperou

-dolep stonku, listy

-jabĺčko je na svete 😊

**STREDA**



Deti, teraz poprosím mamičku /otecka, aby vám zaspievali jednu pesničku. Vašou úlohou bude uhádnuť, aká pesnička to je.

*(Zaspievajte na slabiku „la“ -pieseň „Červený kacheľ, biela pec“)*

Verím, že ste ju uhádli a môžete si ju spoločne zaspievať 😊

* poznáš malé domáce zvieratko, ktoré má dlhé uši, skáče a má rado mrkvičku? (zajac)
* ukáž, ako skáče zajko
* vytlieskaj za – jac
* potichúčky povedz za – jac (netlieskaj)
* trochu hlasnejšie za – jac
* ešte hlasnejšie za – jac
* najhlasnejšie za – jac

A o takom zajkovi si dnes zaspievame. Rodičia, zaspievajte svojim detičkách túto pieseň a spoločne sa ju naučte 😊

**Pieseň : „Na zelenej lúke sedí zajac“**

*Na zelenej lúke sedí zajac,  
prepletá nôžkami ako najviac.  
/: I ja by tak prepletala,  
keby také nôžky mala  
ako zajac, ako zajac. :/*

<https://www.youtube.com/watch?v=WI2rxDGZiic>


-Pieseň je jednoduchá, určite zvládneš napodobniť zajačika pri speve piesne:

-drep, ruky ukazujú uši

-stoj, ruky v bok, vykročiť striedavo pravou/ ľavou nohou

-refren-stoj, ruky v bok, jednokročka vpravo/vľavo

**ŠTVRTOK**



Príroda nám ponúka veľa farieb. Kvety kvitnú a sú rôzne – biele , fialové, červené, žlté.... Niektoré majú v sebe liečivú silu na rôzne choroby. Pamätáš si ešte meno tohto kvetu?



**Púpava lekárska.** Je liečivá, preto má taký názov. Akej farby má kvet? Vedel/a si, že jej zelené listy obsahujú veľa vitamínu C? Dajú sa použiť do jarných šalátov. Zbierajú sa aj kvety, z ktorých si vieme urobiť med. /Pripravíte si ho zo 400 kvetov, 2 citrónov, 1 a 1/2 kg cukru a 1 l vody. Kvety a citróny nakrájané na plátky vložte do vody, ktorú nechajte zovrieť. Potom ju vypnite a nechajte 24 hodín odstáť. Zmes preceďte cez gázu, pridajte cukor a na miernom ohni varte asi hodinu a pol. Nalejte do pohárov, uzavrite a postavte hore dnom. Med pomáha pri prechladnutí a proti kašľu.

Vyberte sa deti, s rodičmi do prírody, nazbierajte si púpavu a prv, než si z nej doma vyrobíte sladký medík či liečivý sirup, tak sa s ňou pohrajte na lúke, vytvorte z nej pekný obrázok alebo upleťte venček 😊

Popozeraj sa okolo seba na lúke, aké iné kvety tam nájdeš. Skús pomenovať kvety žltej farby.







Môžete si zo starého kartúnu (alebo z konárikov...) vyrobiť rámik a keď budete v prírode, skúste sa tým rámikom pozerať na prírodu, svet, lúku, trávu s kvetmi – uvidíte, aký je svet krásny, farebný – taký krásny, ako Vaše OKNÁ DO PRÍRODY.

<https://www.youtube.com/watch?v=M0R_KYODI3Q&feature=youtu.be&fbclid=IwAR2ytnFmDEDdl3pq9aB-FP8wUfE8jkue4r1nGLOLGIpL3SjBWn7DXbnji8c>

**Bonusové úlohy**

A kto má chuť, môže si ešte vyskúšať aj tieto pokusy s farbami.

1. **Dúha zo skittles cukríkov**

**Potrebujeme: cukríky skittles, tanier, vodu**

1. Do misky naukladajte dokola cukríky.
2. Nalejte do misky vodu, ale nie veľa. Cukríky musia byť trochu namočené, aby mohli pustiť farbu.
3. Takmer okamžite sa začne uvoľňovať z cukríkov krásna farba a vytvorí nádhernú dúhu.
4. Na záver môžete cukríky zjesť 😊

**2.Miešanie farieb v pohárikoch, alebo ako dokážu farby cestovať**

Tento pokus síce nie je taký rýchly ako predchádzajúci, na výsledok si musíte chvíľku počkať, ale je rovnako pre deti zaujímavý a príťažlivý.

**Budete potrebovať:**

* 6 pohárikov (ideálne sú horčicové)
* vodu
* farby alebo potravinárske  farbivo – žltú, červenú a modrú farbu
* kuchynské utierky
* štetec alebo paličku na miešanie

****

**Ak už máte všetko pekne pripravené, môžete začať experimentovať:**

1. Do troch pohárikov si nalejte čistú vodu. Poháriky by mali byť takmer plné vody, aby pokus dobre fungoval.
2. Do každého rozmiešajte inú farbu – žltú, červenú a modrú. Deti vám rady pomôžu. Miešanie je pre ne magické a nebudú chcieť prestať 🙂



1. Všetkých 6 pohárikov si postavte do kruhu. Na striedačku prázdne poháriky a poháriky s farebnou vodou.



1. Natrhajte si kuchynské utierky, poskladajte ich a dajte do pohárov.



1. Kuchynské utierky začnú okamžite nasávať farebnú vodu a tá začne cestovať do prázdnych pohárikov. Tam sa bude postupne miešať s druhou farbou  a vzniknú nám nové farby – oranžová (zmiešaním červenej a žltej farby), fialová (zmiešaním modrej a červenej farby) a zelená (zmiešaním modrej a žltej farby). Celý proces presúvania a cestovania farieb trvá pár hodín. Ale v podstate už po pár minútach môžete pozorovať počiatočné miešanie farieb, po hodine je to už super a kým sa vyrovná hladina vo všetkých pohároch trvá pár hodín, čas závisí od viacerých okolností, koľko máte vody, aké kuchynské utierky použijete…

